Bloulig-skietery: Lyfwagte vas vir poging tot moordArgieffoto Twee lyfwagte van ŉ burgemeester het in die Pinetown-landdroshof verskyn op aanklag van poging tot moord, het die Witness-koerant Dinsdag berig. Die twee mans, Thulasizwe Mbanjwa en Sthembiso Mokoena, het glo verlede week op die N3 op ŉ motoris losgebrand terwyl hulle Yusuf Bhamjee, burgemeester van die Umgungungdlovu-distrik, vervoer het. Volgens die koerant het die mans se prokureur, Sphiwe Mncwango, Maandag aan die hof gesê dat sy kliënte oortuig was dat die burgemeester se lewe in gevaar was. “Hulle was dus geregtig om op die motoris te skiet,” het Mncwango gesê. Die twee verdagtes is op borg van R5 000 elk vrygelaat en landdros Wendolyn Robinson het die saak tot 18 November uitgestel vir verdere ondersoek. -SAPA